KLASA: P-175/23

URBROJ: 711-02-01/06-2024-16

Zagreb, 28. veljače 2024.

**NIKOLINA BRNJAC**

**Ministrica turizma i sporta**

**Predmet: NIKOLINA BRNJAC, ministrica turizma i sporta**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 31. siječnja 2024. godine odlučilo da u vašem predmetu **ne postoje pretpostavke za pokretanje postupka** vezano za moguću povredu odredbe članka 7. točke c) ZSSI-a.

Naime, Povjerenstvo je dana 07. srpnja 2023. godine zaprimilo neanonimnu prijavu protiv Vas u kojoj podnositeljica prijave navodi da se njezina tvrtka suočila sa situacijom koja se može opisati kao sukob interesa, odnosno da ministrica zloupotrebljava svoj službeni položaj, ometajući razvoj njezinog projekta i tvrdi da su te radnje motivirane osobnim interesima, konkretno težnjom za političkom koristi i promicanjem svoje daljnje karijere, a što dovodi do diskriminacije projekta podnositeljice. s

U prilogu prijave podnositeljica opisuje situaciju koju je imala sa svojim projektom i u bitnom navodi da ste kao ministrica potpisali mišljenje da projekt nije u interesu Republike Hrvatske temeljem kojeg je tijelo državne uprave donijelo negativno rješenje za podnositeljicu prijave, kao stranku u upravnom postupku. Nadalje, navodi da postoje zlouporabe službenih ovlasti u cilju manipuliranja Zakonom o pravu na pristup informacijama jer je poslala zahtjev za izmjenu informacija u smislu da svako mišljenje mora imati argumente te da ju je službenik za informiranje pokušao obmanuti i iznosio lažne tvrdnje. Navodi i da je Upravni sud u Rijeci potvrdio da navedeno mišljenje Ministarstva turizma nije sastavljeno u okviru „administrativnog zakona“ te da je predmet vraćen na ponovni postupak. Također ističe da je njezina pritužba na rad Ministarstva turizma, povodom koje se obraćala i Vladi Republike Hrvatske ostala neriješena. Ističe da je bila i na sastanku sa djelatnicom ministarstva koja joj je rekla da ministrica ima „zadatak diskriminirati projekt u skladu sa svojim političkim pogledima te da ministrica djeluje u interesu predsjednika Vlade Republike Hrvatske i Hrvatske demokratske zajednice općenito. Ističe da joj je i Vlada Republike Hrvatske odbila pomoći u rješavanju njezinih problema te da ju je ministarstvo isključilo od sudjelovanja u upravnom postupku u kojem je bila stranka te da se u upravnom postupku skrivaju važne informacije. Navodi da ministarstvo podržava i izdvaja značajna sredstva za projekt Croatia.hr, a istodobno ne može potvrditi interes za drugi projekt, konkretno njezin kao podnositeljice prijave.

Dana 10. srpnja 2023. godine podnositeljica je Povjerenstvu podnijela dopunu prijave zbog situacije koju opisuje kao potencijalni sukob interesa i navodi da ste kao ministrica koristili svoju službenu Instragram stranicu za promoviranje komercijalne web stranice u vlasništvu određene engleske tvrtke Conde nast Publications Limited te da se na navedenoj stranici nude putovanja i izravne poveznice za rezervaciju određenih objekata te da je navedeno ministrica postavila u svoje Instagram priče te stoga prilaže screenshot poruka iz tih priča. Ujedno navodi da se Instragram profil obično koristi od strane ministrice za objavljivanje vijesti i postignuća Ministarstva turizma i sporta. Ističe da ministrica mora djelovati u interesu javnosti, a reklamiranje privatnih komercijalnih organizacija s jedne strane može stvoriti dojam neprikladnog utjecaja ili preferencije. Također navodi da je ministrica turizma i sporta za navedeno možda ne primate financijsku naknadu, ali da rizik od sukoba interesa ostaje, jer da može u budućnosti imati prednosti putem popusta, posebnih ponuda i sl.

Dana 04. rujna 2023. godine podnositeljica ponovno podnosi dopunu prijave Povjerenstvu i navodi niz „novih prekršaja“. U prijavi se pozvala na novo mišljenje Ministarstva turizima u kojoj ministarstvo tvrdi da svoju podlogu imaju na mišljenju Hrvatske turističke zajednice i da je tu ministrica pitala samu sebe i dobila odgovor koji je njoj koristan. Također, podnositeljica je u prijavi problematizirala i ovlaštenje za potpisivanja mišljenja od strane državnog tajnika. Zaključno je navela da iz svega navedenog proizlazi da kao ministrica prekoračujete svoje ovlasti i stvarate nezakonite dokumente, koristite lažne tvrdnje te kršite Zakon o upravnom postupku i druge zakone.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske obveznici ZSSI-a, stoga ste i Vi povodom obnašanja dužnosti ministrice turizma i sporta dužni poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je radi utvrđivanja činjenica u postupku, od Ministarstva turizma i sporta, dopisom broj 711-I-1749-Pp-175/23-06-24 od 28.kolovoza 2023. godine zatražilo da se očituje postoje li saznanja o oglašavanju engleske tvrtke koju podnositeljica navodi u prijavi Conde Nast publications Limited na službenoj Instagram stranici ministrice turizma i sporta Nikoline Brnjac te saznanja o poslovanju navedene tvrtke i da li je navedena tvrtka poslovala sa Ministarstvom turizma i sporta ili su joj od strane navedenog ministarstva bili odobreni kakvi projekti. Također, zatražilo je očitovanje da li je uobičajeno da ministarstvo promovira određene tvrtke i pod kojim uvjetima, odnosno oglašavaju li se tvrtke na službenim stranicama i društvenim profilima ministarstva odnosno odgovornih osoba ministarstva, da li ministarstvo i pod kojim uvjetima izdvaja sredstva za projekt Croatia.hr i jesu li i kojim aktom propisani kriteriji i procedura za dodjelu sredstava projektima iz područja turizma. Zaključno, od ministarstva je zatraženo da dostavi akt kojim su regulirani kriteriji za dodjelu sredstava projektima iz područja turizma, ukoliko postoji takav akt u nadležnosti ministarstva.

Ministarstvo tirizma i sporta je odgovorilo na navedeni zahtjev Povjerenstva dopisom zaprimljenim pod brojem 711-U-6947-Pp-175/23-10-28 od 13. rujna 2023. godine, u kojem je navedeno da je na Vašem profilu 08. srpnja 2023. objavljena story (priča) koja je dostupna isključivo 24 sata (nakon toga više nije vidljiva). Navedeno je i da je priča imala poveznicu na tekst objavljen na uglednom stranom portalu Conde nast traveller u kojem je novinar istaknuo ljepote Hrvatske i otoka poput Lopuda, Korčule, Visa, Hvara i Mljeta koje je obišao tijekom 10 dana putovanja. Ujedno je pojašnjeno da se ne radi o promociji tvrtke već o isticanju vrijednosti hrvatskog turizma prepoznatih u stranim medijima odnosno jednog od najpoznatijih časopisa na svijetu. Također objašnjavaju da u objavi nije istaknuta mrežna stranica engleske tvrtke Conde nast Publications Limited koju podnositeljica navodi u prijavi, već poveznica na Instagram profil spomenutog magazina koji vodi izravno na prethodno navedeni tekst.

Nadalje, navedeno je da se ministarstvo ne bavi promotivnim aktivnostima niti oglašavanjem na bio koji način te da je promocija putem medija jedna od zadaća Hrvatske turističke zajednice, a u okviru nje i suradnja sa najistaknutijim časopisima i portalima. Također, navodi se da je o toj objavi Hrvatska turistička zajednica izvijestila javnost priopćenjem za medije (o spominjanju otoka, prirodne i kulturne baštine i sl.) Nadalje, navedeno je da su pozitivne objave u medijima rezultat aktivne suradnje predstavništva Hrvatske turističke zajednice u Londonu s urednicima najprestižnijih časopisa, a objave takve vrste pozitivno utječu na vidljivost i promociju Hrvatske kao atraktivne turističke destinacije. Istaknuto je i da je spomenuta engleska tvrtka Conde nast Publications Limited u mandatu sadašnje ministrice turizma i sporta nije poslovala sa ministarstvom niti su joj odobreni bilo kakvi projekti te da se promocijom i oglašavanjem bavi Hrvatska turistička zajednica.

Ujedno je navedeno je da se na javnim kanalima ministarstva ne oglašavaju pravni subjekti, a web stranice te profili na društvenim mrežama služe za objavu informacija o aktivnostima koje provodi ministarstvo i odgovorne osobe u okviru svojih redovnih aktivnosti kao i za medijske objave kojima je pozitivno istaknut rad ministarstva i vrijednosti Hrvatske kao turističke destinacije te uspjesi hrvatskog turizma i sporta. Istaknuto je i da se na kanalima Ministarstva turizma i sporta, kao i na kanalima ministrice Nikoline Brnjac, ne vrši zakup medijskog prostora, bilo putem plaćenih oglasa ili bilo kakvih plaćenih partnerstva.

Nadalje, navedeno je da je projekt Croatia.hr službeni turističko-informacijski portal Hrvatske turističe zajednice i da za njega Ministarstvo turizma i sporta ne izdvaja sredstva. Navedeno je da je portal uspostavljen u okviru projekta koji je sufinancirala Europska unija iz Europskog fonda za regionalni razvoj te da je sadržaj publikacije/emitiranog materijala isključiva odgovornost Hrvatske turističke zajednice, kojoj pripadaju i sva pridržana prava. Zaključno, navedeno je da se za projekte iz područja turizma koje Ministarstvo sufinancira, sredstva dodjeljuju isključivo putem javnog natječaja. Pravila natječaja ovise o izvoru financiranja i pravilima programa u okviru kojeg se natječaj objavljuje te je na web stranici Ministarstva turizma i sporta dostupna cjelokupna dokumentacija provedenih javnih poziva na linku koji je u dopisu naveden.

Nadalje, Povjerenstvo je od Ministarstva turizma i sporta dopisom broj 711-I-2337-P-175/23-12-24 od 03. studenog 2023. zatražilo očitovanje tko administrira službenu web stranicu ministrice turizma i sporta te zašto se na objavama na stranici ministrice nalaze poveznice na određene apartmane.

Ministarstvo turizma i sporta odgovorilo je na traženje Povjerenstva navodeći da Vašu stranicu administriraju dvije osobe koje su u ministarstvu zadužene za obavljanje poslova odnosa s javnošću, a raspoređene su na radna mjesta glasnogovornika i savjetnika ministrice te da se na Vašim stranicama se ne nalaze poveznice na određene apartmane.

Iz dokumentacije priložene uz prijave u bitnom je vidljivo da je podnositeljica prijave sudjelovala u postupakuvezano uz ostvarivanje svojih prava kod drugog tijela državne uprave, koje je između ostalog, donosilo odluku na temelju mišljenja Ministarstva turizma i sporta. Međutim, u konkretnom slučaju, treba istaknuti da je riječ o upravnom postupku koji se vodio sukladno Zakonu o općem upravnom postupku i to kod drugog tijela državne uprave, a ne onog tijela u kojem obnašate dužnost. U tom smislu prijavama su priloženi i rješenje tog tijela i presuda Upravog suda. Činjenica je da je u konkretnom slučaju presudom suda poništeno rješenje drugog državnog tijela i predmet vraćen na ponovni postupak tom tijelu i dana je uputa za postupanje.

Uvidom u konkretnu dokumentaciju utvrđeno je da se radi o upravnom postupku u kojem odluku donosi drugo tijelo državne uprave, uzimajući u obzir mišljenje Ministarstva turizma, sukladno uputi datoj u citiranoj presudi Upravnog suda. Nadalje, konkretan postupak vodi se sukladno Zakonu o općem upravnom postupku, a u donošenju navedenog mišljenja ministarstva u kojem obnašate dužnost, nisu utvrđene činjenice koje bi upućivale na moguće povrede ZSSI-a. Nadalje, iz predmeta je utvrđeno da je podnositeljica prijave ujedno podnijela i prijavu upravnoj inspekciji u čijoj je nadležnosti nadzor na postupanjima u upravnom postupku. Naime, člankom 4. Zakona o upravnoj inspekciji („Narodne novine“, broj 15/18, 98/19 i 14/24), između ostalog je propisano, da upravna inspekcija u tijelima državne uprave nadzire primjenu zakona kojim se uređuje upravni postupak.

Nadalje, vezano za prigovor podnositeljice da državni tajnik nije ovlašten potpisati dopis ministarstva odnosno mišljenje, napominje se da ovo tijelo nije nadležno za utvrđivanje navedenog, a ujedno i Zakonom o sustavu državne uprave („Narodne novine“ broj 66/19) određena je nadležnost državnih tajnika ministarstava. Ujedno, Zakonom u upravnoj inspekciji, u članku 4. utvrđeno je da je upravna inspekcija nadležna za nadzor nad primjenom zakona i drugih propisa kojima se uređuje sustav, ustrojstvo i način rada tijela državne uprave. Stoga navodi prijave i dokumentacije u predmetu, ne upućuju da je takvim postupanjem došlo do povrede ZSSI-a, već je isto u nadležnosti tijela sukladno citiranim posebnim propisima.

Vezano za navode podnositeljice prijave, a u odnosu na njezine zahtjeve za pristup informacijama, iz predmeta je vidljivo da je odluke vezano za pravo na pristup informacijama potpisivao službenik za informiranje, koji je u tom smislu imao i službenu komunikaciju sa službenikom za informiranje Vlade Republike Hrvatske. Sukladno članku 13. Zakona o pravu na pristup informacijama („Narodne novine“, broj 25/13, 85/15, 69/22- u daljnjem tekstu: ZPPI) službenik za informiranje je posebna službena osoba mjerodavna za rješavanje ostvarivanja prava na pristup informacijama, koju je tijelo javne vlasti obvezno odrediti. Stoga je jasno da je u navedenom dijelu bio dužan postupati i postupao je službenik za informiranje i da se ne može govoriti o kršenju ZSSI-a od strane Vas kao ministrice turizma u navedenom djelu. Nadalje, člankom 25. ZPPI-a propisano je da se protiv rješenja može izjaviti žalba Povjereniku za informiranje u roku od 15 dana od dana dostave rješenja.

Nadalje, Povjerenstvo ističe da je u postupku nesporno utvrđeno i to uvidom u priloženi izlist objava Instragram profila (iz navedenog se neposredno niti ne vidi da se radi o Vašem profilu) da se ni ne radi o objavama vezanih za stranu tvrtku Conde nast Publications Limited, već se radi o objavama vezanih uz Conde nast traveller, kako to i Ministarstvo turizma i sporta ističe u svom dopisu, navodeći da se radi o portalu odnosno mediju koji je jedan od najpoznatijih časopisa na svijetu koji je prepoznao vrijednosti hrvatskog turizma. Povjerenstvo je također uvidom u javno dostupne podatke nesporno utvrdilo da je to luksuzni časopis koji se bavi putovanjima, kao i da nova vrijedna priznanja za Republiku Hrvatsku i hrvatski turizam stižu upravo od čitatelja navedenog renomiranog magazina, što je vidljivo putem priopćenja Hrvatske turističke zajednice. Nadalje, što se tiče priloženih izlista objava, doista je utvrđeno da se radi o na Instagramu podijeljenoj objavi s poveznicom na konkretan časopis u kojem su navedeni otoci Lopud, Korčula, Vis, Hvar i Mljet kao otoci na kojima se može planirati odmor u Republici Hrvatskoj te je vezano za objave kojima se ukazuje na određene objekte u Republici Hrvatskoj, također iz priloženog utvrđeno, da se radi o objavama tog časopisa. Između ostalog, javnopravno tijelo u kojem obnašate dužnost je decidirano potvrdilo da se na Vašim društvenim mrežama ne nalaze poveznice koje vode na određene apartmane te da Vašu stranicu administriraju dvije službenice ministarstva, kako je to naprijed i navedeno. Nadalje, obzirom i podnositeljica prijave navodi da se radi o objavama objavljenih u „priči“ ministrice na Instagram profilu koje traju 24 h, navedeno je nemoguće utvrditi uvidom u same objave, ali iz dosad priloženih dokaza u predmetu i navoda samog ministarstva, Povjerenstvo nije našlo poveznicu u smislu promoviranja Vaših privatnih interesa putem vaših objava u okviru obavljanja dužnosti ministrice. Ujedno, objava s poveznicom na svjetski časopis koji je naveo ljepote određenih otoka u Republici Hrvatskoj, ne može se smatrati zlouporabom posebnih prava obveznika u smislu članka 7. c) ZSSI-a, jer se u konkretnom slučaju radi o javnom interesu.

Nadalje, vezano za navode podnositeljice prijave da ste mišljenje Hrvatske turističke zajednice prema Ministarstvu turizma za potrebe davanja mišljenja potpisali upravo Vi, ističe se da je uvidom u stranice Hrvatske turističke zajednice utvrđeno kako tijela Hrvatske turističe zajednice čine Turističko vijeće i predsjednik čiju dužnost obnaša ministar turizma. Također, člankom 20. stavkom 7. Zakona o turističkim zajednicama i promociji hrvatskog turizma („Narodne novine“ broj 52/19) propisano je da dužnost predsjednika Hrvatske turističke zajednice obnaša ministar, slijedom čega se zaključuje da navedenu dužnost obnašate po položaju kao ministrica turizma te se stoga ne radi o prekoračenju Vaših ovlasti i kršenju odredbi ZSSI-a u tom smislu.

Nadalje, vezano uz navode prijave da kao ministrica podržavate projekt Croatia.hr i da ministarstvo za njega izdvaja značajna sredstva, Povjerenstvo je uvidom u Internet stranicu Hrvatske turističke zajednice utvrdilo da se u konkretnom slučaju radi o službenoj stranici tog tijela, a i samo je Ministarstvo turizma i sporta u svom očitovanju potvrdilo da je to službeni portal Hrvatske turističke zajednice za kojeg ministarstvo ne izdvaja sredstva. Niti u tom dijelu, dakle, nije utvrđena neposredna povezanost Vas kao ministrice turizma i sporta te kršenje ZSSI-a u tom smislu.

Nadalje, navodi podnositeljice prijave da svojim postupanjem kršite zakone, prekoračujete svoje ovlasti, kršite odredbe Zakona o općem upravnom postupku i druge propise, su općeniti i temeljem navoda podnositeljice, ali i temeljem izvršenog uvida u dokumentaciju, ne može se u tom smislu utvrditi kršenje odredbi ZSSI-a od strane Vas kao ministrice i obveznice ZSSI-a. Ujedno, ovo tijelo nije ovlašteno ispitivati postupanja drugih tijela državne uprave u provođenju upravnog postupka, sukladno Zakonu o općem upravnom postupku, ali niti postupanja sukladno Zakonu o pravu na pristup informacijama, kako je to naprijed i objašnjeno. Između ostalog, vidljivo je da se podnositeljica prijave obratila i upravnoj inspekciji koja je nadležna za nadzor nad primjenom propisa kojima se uređuje upravni postupak. Neosnovani su i navodi prijave da kao ministrica kršite upravni postupak koji se vodi kod ministarstva u kojem obnašate dužnost, jer je uvidom u pribavljenu dokumentaciju utvrđeno je da se radi o upravnom postupku koji se vodi kod drugog tijela državne uprave.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob inetresa) i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 7. stavkom 1. točkom c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Slijedom svega naprijed navedenog, nije utvrđeno da je u navedenoj situaciji došlo do kršenja navedene odredbe članka 7. stavka 1. točke c) ZSSI-a. Naime, objavom vezanom uz poveznicu naprijed citiranog časopisa kojima se promoviraju hrvatski otoci i turizam, kao niti konačnom odlukom u upravnom postupku, u kojem se odluka donosila sukladno mišljenju Ministarstva turizma i sporta, nije utvrđeno da je od strane obveznice došlo do stavljanja privatnog interesa ispred javnog interesa. Ujedno, podnositeljica prijave svoja prava u upravnom postupku koji se vodi kod drugog tijela može ostvarivati temeljem pravnog lijeka te sukladno tome može pobijati činjenice utvrđene u navedenom postupku.

Slijedom svega navedenog, ne postoje pretpostavke za pokretanje postupka vezano za moguću povredu odredbe članka 7. točke c) ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Nikolina Brnjac, osobnom dostavom
2. Podnositeljici prijave
3. Objava na internetskoj stranici Povjerenstva
4. Pismohrana